ขับเคลื่อนนโยบาย BCG ชูงานวิจัยแมลงเป็นแหล่งโปรตีนเสริมอาหารสัตว์
ศ. (วิจัย) ดร.ชุติมา เอี่ยมโชติชวลิต ผู้ว่าการสถาบันวิจัยวิทยาศาสตร์และเทคโนโลยีแห่งประเทศไทย (วว.) กล่าวว่า วว.ในฐานะหน่วยงานวิจัยและพัฒนาของประเทศ เล็งเห็นถึงความสำคัญของการนำเทรนด์อาหารแห่งอนาคตมาเป็นแนวทางดำเนินงานวิจัยและพัฒนาด้านอาหาร โดยเฉพาะโพรไบโอติกและแมลง สามารถตอบโจทย์ความต้องการของผู้บริโภคและสนับสนุนให้ภาคอุตสาหกรรมด้านอาหารของไทย มีช่องทางในการนำผลงานวิจัยทางวิทยาศาสตร์ เทคโนโลยี และนวัตกรรม ไปใช้ประโยชน์ทางเทคโนโลยีได้อย่างมั่นคง มั่งคั่งและยั่งยืน นอกจากนี้ ยังมีศูนย์อนุรักษ์แมลงเขตร้อน ณ สถานีวิจัยลำตะคอง จังหวัดนครราชสีมา เป็นแหล่งวิจัยพัฒนาแมลงครบวงจรและเป็นแหล่งเรียนรู้ให้กับสังคม จากความเชี่ยวชาญนี้ได้นำไปสู่การร่วมวิจัยกับหน่วยงานระดับนานาชาติ ได้แก่ LEITAT ประเทศสเปน FIIRO ประเทศไนจีเรีย และ CSIR ประเทศแอฟริกาใต้ ภายใต้โครงการแหล่งอาหารจากแมลงเพื่อเสริมการขาดสารอาหารในพื้นที่เปราะบาง โดยความสำเร็จเบื้องต้นของ วว. และพันธมิตรทั้ง 3 ประเทศคือ สามารถคว้ารางวัล WAITRO Innovation Award 2021 จากโครงการนี้ซึ่งเป็นเวทีประกวดไอเดียนวัตกรรม โดยในระยะเวลาอันใกล้ วว. และพันธมิตรจะร่วมกันประกาศผลสำเร็จของการวิจัยพัฒนา เพื่อความมั่นคงด้านอาหารและการเกษตรอย่างยั่งยืนสำหรับบทบาทความรับผิดชอบในการดำเนินโครงการแหล่งอาหารจากแมลงเพื่อเสริมการขาดสารอาหารในพื้นที่เปราะบางหรือ SMARTinFOOD : Insect-based Food Sources to Supplement Nutrient Deficiencies in Vulnerable Areas ของทั้ง 4 ประเทศ ศ. (วิจัย) ดร.ชุติมา เอี่ยมโชติชวลิต กล่าวว่า การดำเนินงานวิจัยของ วว. ในโครงการแหล่งอาหารจากแมลงเพื่อเสริมการขาดสารอาหารในพื้นที่เปราะบาง ยึดหลักการ Zero Waste โดยจะใช้จิ้ง หรีดเป็นตัวกำจัดกากมันสำปะหลัง by product จากโรงงานผลิตไบโอเอทานอล ซึ่งเป็นสารกลุ่มคาร์โบไฮเดรตที่ย่อยง่าย เมื่อจิ้งหรีดกินเข้าไปจะช่วยให้เจริญเติบโตเร็ว นอกจากนั้นในการดำเนินโครงการยังเป็นการต่อยอดองค์ความรู้เดิมจากงานวิจัยและพัฒนาของ วว. ในการใช้จิ้งหรีดเป็นแหล่งเสริมอาหารสัตว์ที่มีฤทธิ์ยับยั้งจุลินทรีย์ก่อโรคในระบบทางเดินอาหาร นับเป็นการส่งเสริมให้ลดการใช้สารปฏิชีวนะในสัตว์ ตลอดจนการลงทุนที่ต่ำกว่าการผลิตสัตว์เศรษฐกิจชนิดอื่น สรุปได้ว่า การใช้แมลงเป็นแหล่งโปรตีนทางเลือกนั้น เป็นมิตรทั้งสิ่งแวดล้อม ผู้ผลิต และผู้บริโภค ตอบโจทย์นโยบายเศรษฐกิจ BCG และสร้างนวัตกรรมใหม่อย่างเป็นรูปธรรม ทั้งนี้ วว. จะต่อยอดบูรณาการโครงการวิจัยนี้ใน Road map การดำเนินงานวิจัยพัฒนาขององค์กรต่อไปเพื่อประโยชน์สูงสุดของประเทศ